

### Hospodárska a sociálna rada

### Slovenskej republiky

## Ján Richter

## predseda

## Bratislava 17. 12. 2012

Číslo záznamu: 57240/2012

**Z Á Z N A M**

**z plenárneho zasadnutia Hospodárskej a sociálnej rady**

**Slovenskej republiky konaného dňa 17.12.2012**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona o katastri nehnuteľností a o zmene a doplnení niektorých zákonov

Predkladá: ÚGKK SR

1. Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predkladá: MPSVR SR

1. Návrh zákona, ktorým sa mení a dopĺňa zákon č. 2/1991 Zb. o kolektívnom vyjednávaní v znení neskorších predpisov

Predkladá: MPSVR SR

1. Návrh na zriadenie hlavného kontaktného miesta pre problematiku vykonávania Dohovoru OSN o právach osôb so zdravotným postihnutím

Predkladá: MPSVR SR

1. Návrh zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov

Predkladá: MF SR

1. Návrh zákona o Štátnom fonde rozvoja bývania

Predkladá: MDVRR SR

1. Návrh zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní

Predkladá: MDVRR SR

1. Návrh zákona, ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z.

Predkladá: MŠVVŠ SR

1. Návrh zákona, ktorým sa mení a dopĺňa zákon č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov

Predkladá: MH SR

1. Návrh zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov

Predkladá: MV SR

1. Rôzne

Rokovanie otvoril a viedol predseda rady pán Richter, ktorý privítal členov Rady a predradil bod číslo 5 programu, z dôvodu pracovných povinností podpredsedu vlády SR a ministra financií pána Kažimíra.

**K bodu 5**

Návrh zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov

Predmetný návrh zákona uviedol podpredseda vlády a minister financií SR pán Kažimír.

Stanovisko za AZZZ SR predniesol pán Machunka, ktorý odporučil postúpiť návrh zákona na ďalšie legislatívne konanie.

Stanovisko za KOZ SR predniesol pán Petroci, ktorý odporučil postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý uviedol, že jediná pripomienka RÚZ k návrhu bola v medzirezortnom pripomienkovom konaní akceptovaná. RÚZ považuje za potrebné venovať zvýšenú pozornosť pri tvorbe novej legislatívy „technickým“ návrhom tohto typu, tak, aby nedošlo k ďalšiemu zhoršeniu podnikateľského prostredia.

Stanovisko za ZMOS predniesol pán Dvonč, ktorý neuplatnil k návrhu zákona zásadné pripomienky a odporučil ho na ďalšie legislatívne konanie.

**Záver**

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 1**

Návrh zákona o katastri nehnuteľností a o zmene a doplnení niektorých zákonov

Predmetný návrh zákona uviedla predsedníčka Úradu geodézie, kartografie a katastra SR pani Frindrichová.

Stanovisko za AZZZ SR predniesol pán Karlubík, ktorý dal slovo p. Uhlíkovi, ktorý uviedol, že v písomnom stanovisku sú uvedené dve zásadné pripomienky a jedna obyčajná. Obe zásadné pripomienky sa týkali problematiky autorizačného overovania vybraných geodetických a kartografických činností. Cieľom bolo, aby geometrické plány a výsledné elaboráty vytýčenia hraníc pozemkov, ak boli vyhotovené osobou, ktoránemá oprávnenie podľa osobitného predpisu (§ 7 a 10 zákona Národnej rady Slovenskej republiky č. 215/1995 Z. z. o geodézii a kartografii v znení neskorších predpisov), museli byť autorizačne overené osobou s oprávnením podľa osobitného predpisu (§  10 zákona Národnej rady Slovenskej republiky č. 215/1995 Z. z. o geodézii a kartografii v znení neskorších predpisov), ktorá je vo vzťahu k zhotoviteľovi v pracovnom pomere alebo je štatutárnym orgánom, členom štatutárneho orgánu, spoločníkom alebo členom zhotoviteľa, ktorý je právnickou osobou. Účelom navrhovaných zmien je zabezpečiť, aby uvedené činnosti realizovali alebo svojou účasťou a odborným vedením pri zhotovovaní, danou niektorým zo zákonom stanovených právnych vzťahov k zhotoviteľovi, garantovali tieto odborne spôsobilé osoby. Takáto požiadavka by mala zabezpečiť skvalitnenie uvedených vybraných geodetických a kartografických činností, ktoré sú v súčasnosti iba autorizované externými osobami, ktoré na zhotovovaní vôbec neparticipovali. Zároveň uvedené riešenie má potenciál eliminovania „čiernej práce“ a z toho vyplývajúceho obchádzania platenia daní a odvodov, ako aj zvýšenia zamestnanosti, keďže jednou z foriem splnenia tejto požiadavky právnickou osobu je zamestnanie minimálne jednej osoby s oprávnením podľa § 7 alebo § 10 zákona č. 215/1995 Z. z. o geodézii alebo kartografii. Predkladateľ vysvetlil, že uvedená problematika bude riešená v rámci novely zákona Národnej rady Slovenskej republiky č. 215/1995 Z. z. o geodézii a kartografii. S uvedeným vysvetlením AZZZ SR súhlasilo. Obyčajná pripomienka bola predkladateľom vysvetlená a nebola akceptovaná.

Stanovisko za KOZ SR predniesol pán Manga, ktorý odporučil postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ súhlasí s predloženým materiálom a odporúča ho na ďalšie legislatívne konanie po zapracovaní pripomienky: k čl. I., §5, písm. b) body 1 až 8, §81 odsek 2, §94

RÚZ navrhla z uvedených ustanovení vypustiť údaj o cene nehnuteľností

Podľa RÚZ údaj o cene nemá trvalú hodnotu, v čase sa mení, cena je trhová alebo dohodnutá a nevidí dôvod na uvedenie tohto údaju. RÚZ upozornila, na praktické problémy, ktoré môžu nastať pri realizácií zámeru zverejňovania cien, napr. pri zápise cien pri prevode viacerých nehnuteľností v rámci jednej transakcie.

Predkladateľ vysvetlil, že zverejnenie ceny je v zmysle uznesenia vlády č. 486/2011.

K pripomienke sa vyjadril aj podpredseda vlády SR a minister financií pán Kažimír, ktorý uviedol, že samosprávy majú originálny príjem z nehnuteľností a na posúdenie ich príjmu sú nevyhnutné cenové mapy.

Stanovisko za ZMOS predniesol pán Muška, ktorý uviedol, že v rámci medzirezortného pripomienkového konania ZMOS k návrhu zákona uplatnilo viaceré zásadné pripomienky. Na rozporovom konaní nebol odstránený rozpor v časti týkajúcej sa zabezpečenia účasti vlastníkov nehnuteľností a iných oprávnených osôb pri obnove katastrálneho operátu novým mapovaním. V rámci druhého kola rozporového konania bolo dohodnuté, že otázky súčinnosti samosprávy voči štátnym orgánom majúcich vplyv na hospodárenie územnej samosprávy bude potrebné analyzovať v rámci pripravovaného auditu kompetencií územnej samosprávy. Z uvedeného dôvodu ZMOS ustúpilo od požiadavky vo vzťahu k predloženému návrhu.

Požiadavka na generálne oslobodenie od poplatkových povinností vo vzťahu k úkonom správ katastra formulovaná ako zásadná pripomienka aj vo vzťahu k podmienkam pre naplnenie záväzkov z memoranda medzi ZMOS a vládou SR bolo zo strany predkladateľa deklarované, že prebiehajúca elektronizácia niektorých služieb katastra bude predstavovať zníženie výdavkov pre obce. Z uvedeného dôvodu bola pripomienka preformulovaná na obyčajnú.

ZMOS neuplatnilo k návrhu zákona zásadné pripomienky a odporučilo ho na ďalšie legislatívne konanie.

**Záver**

**Rada**

1. **súhlasí s predloženým návrhom zákona s pripomienkami RÚZ, AZZZ SR a ZMOS,**
2. **KOZ SR s materiálom súhlasí bez pripomienok,**

**C. odporúča návrh zákona na ďalšie legislatívne konanie.**

**K bodu 2**

Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedol minister práce, sociálnych vecí a rodiny SR pán Richter.

Stanovisko za AZZZ SR predniesol pán Karlubík, ktorý dal slovo pánovi Maxinovi, ktorý uviedol, že AZZZ SR má jednu pripomienku k návrhu, ktorý prešiel MPK, ktorá sa týkala agentúrneho zamestnávania v zahraničí, ak majú naše agentúry licenciu aj v zahraničí.

Odborníci reagovali na túto pripomienku, že predmetný zákon správanie agentúr v zahraničí nerieši. K dodatočnému návrhu týkajúceho sa dočasného zamestnávania mala AZZZ SR dve zásadné pripomienky:

AZZZ SR zásadne nesúhlasí s vydávaním licencie na dobu určitú. Takto nastavené licencie vyvolávajú právnu neistotu nielen pre samotné ADZ, ale aj pre ich klientov a v neposlednom rade aj pre zamestnancov ADZ.

AZZZ SR podmienečne súhlasí so zvýšením správnych poplatkov za vydanie či zmenu licencie, za duplikát, ktoré nebudú viesť len k napĺňaniu štátneho rozpočtu bez toho, aby smerovali k štandardizácii prostredia ADZ na Slovensku napr. v oblasti kontroly fungovania ADZ.

AZZZ SR zásadne nesúhlasí s obmedzením uzatvárať dohody zamestnávateľov s ADZ o dočasnom pridelení zamestnancov v prípade ak za obdobie posledných 12 mesiacov hromadne prepúšťali. V tomto prípade, ide o podmienku, ktorá môže mať vplyv na konkurencieschopnosť podnikateľských subjektov v SR operujúcich na európskom trhu nakoľko v iných krajinách takáto podmienka neexistuje (V4, Nemecko a pod.). AZZZ SR nesúhlasí s obmedzovaním podnikateľských subjektov využiť flexibilnejšie a efektívnejšie formy zamestnávania pracovnej sily.

Takéto obmedzenie AZZZ SR navrhla nastaviť skôr na prípad využívania dohôd o vykonaní práce, alebo pracovnej činnosti, ktoré ADZ využívať nemôžu. Takéto nastavenie bude mať aj pozitívny efekt na evidenciu uchádzačov o zamestnanie.

AZZZ SR nesúhlasí so žiadnym rozlišovaním kmeňových zamestnancov a dočasne pridelených zamestnancov, nakoľko už samotná formulácia zaváňa diskrimináciou a nerovnakým zaobchádzaním.

AZZZ SR podmienečne súhlasí so zvýšením správnych poplatkov za vydanie povolenia i za opakované vydanie, ktoré nebudú viesť len k napĺňaniu štátneho rozpočtu bez toho, aby smerovali k štandardizácii prostredia ADZ na Slovensku napr. v oblasti kontroly fungovania ADZ.

Stanovisko za KOZ SR predniesol pán Manga, ktorý odporučil postúpiť návrh zákona na ďalšie legislatívne konanie. KOZ SR žiadala v rámci rozporového konania:

* ustanoviť zamestnávateľovi povinnosť písomne oznámiť do piatich pracovných dní úradu práce, sociálnych vecí a rodiny voľné pracovné miesta, ich charakteristiku a najneskôr do piatich pracovných dní oznámiť aj obsadenie týchto miest,
* ustanoviť jednotnú maximálnu výšku príspevku na samostatnú zárobkovú činnosť (§ 49) a príspevku občanovi so zdravotným postihnutím na samostatnú zárobkovú činnosť (§ 57) pre všetky okresy bez ohľadu na mieru evidovanej nezamestnanosti s tým, že konkrétnu výšku príspevku určí Výbor pre otázky zamestnanosti na základe známych potrieb regulácie v regióne.

KOZ SR je presvedčená o potrebe spracovania ucelenej stratégie pre potreby rastu zamestnanosti na Slovensku, v čo najkratšom čase a je sama pripravená na príprave dokumentu participovať.

Stanovisko za RÚZ predniesol pán Jusko, ktorý uviedol, že RÚZ k uvedenému zákonu predkladá pripomienky k podpore zamestnávania občanov so zdravotným postihnutím. RÚZ konštatovala, že aj v oblasti aktívnej politiky trhu práce je priestor na úsporu finančných prostriedkov. Súčasne je RÚZ presvedčená, že v časti predloženého návrhu dochádza k šetreniu na nesprávnom mieste, nakoľko podľa praktických poznatkov členov RÚZ by bolo prijatie návrhu pre viaceré chránené pracoviská a dielne likvidačné a odradí zamestnávateľov od zakladania nových chránených dielní a chránených pracovísk (ďalej len CHD, CHP). RÚZ zásadne nesúhlasí s princípom fakultatívnosti poskytovania príspevkov na zamestnávanie zdravotne postihnutých. Dal slovo pani Zatkalíkovej, ktorá prezentovala konkrétne pripomienky:

* v súvislosti s úpravou príspevku na zriadenie chránenej dielne a chráneného pracoviska (§ 56)
  + žiada ponechať obligatórny charakter príspevku,
  + nesúhlasí s navrhovaným znížením výšky príspevku,
  + nesúhlasí s vylúčením možnosti poskytovať príspevok na úhradu mzdy a poistného na verejné zdravotné poistenie a sociálne poistenie,
* v súvislosti s úpravou príspevku na udržanie občana so zdravotným postihnutím v zamestnaní (§ 56a),
  + žiada ponechať obligatórny charakter príspevku,
  + nesúhlasí s výškou príspevku a so zrušením diferenciácie výšky príspevku v závislosti od miery poklesu schopnosti vykonávať zárobkovú činnosť,
  + nesúhlasí s možnosťou poskytovať príspevok výlučne na úhradu poistného na verejné zdravotné poistenie a sociálne poistenie oproti súčasnej možnosti použiť príspevok na úhradu časti celkovej ceny práce zamestnanca, ktorý je občanom so zdravotným postihnutím,
* nesúhlasí so znížením výšky príspevku na činnosť pracovného asistenta (§ 59).

Stanovisko za ZMOS predniesol pán Dvonč, ktorý neuplatnil k návrhu zákona zásadné pripomienky a odporučil ho na ďalšie legislatívne konanie.

Na pripomienky sociálnych partnerov reagoval predkladateľ minister práce, sociálnych vecí a rodiny pán Richter, štátny tajomník MPSVR SR pán Ondruš, ktorí vysvetlili, že fakultatívnosť príspevku na zriadenie chránenej dielne neznižuje právnu istotu, istota zostáva pri príspevku na prevádzku. Dôvodom zmeny bolo zneužívanie. Nedochádza k zníženiu príspevku, ale len k jeho rozdeleniu.

RÚZ v následnej diskusii uviedla, že nesúhlasí s tým, že dôjde len k prerozdeleniu finančných prostriedkov, ale k ich zníženiu, nakoľko podľa súčasnej právnej úpravy je možné súčasne s príspevkom podľa § 56 poberať aj príspevok podľa § 60, na iné ako mzdové náklady. Tým jednoznačne dôjde k zníženiu finančných príspevkov pre zamestnávateľa, ktorý zriadi nové pracovné miesta na CHD alebo CHP. Taktiež fakultatívnosť považuje za stratu sociálnej istoty, zníženie sociálnej kontroly a vytvorenie priestoru pre korupciu. Na záver RÚZ ešte zdôraznila potrebu zachovať aktuálnu výšku príspevku na činnosť pracovného asistenta, nakoľko tak pre zamestnancov na CHP a CHD, ako aj pre zamestnávateľov osôb so zdravotným postihnutím (ďalej len OZP) na CHD a CHP sú ich kvalifikácia a skúsenosti nevyhnutným predpokladom pre efektívny výkon práce OZP. Navrhované zníženie príspevku spôsobí odchod skúsených, kvalitných a zapracovaných pracovných asistentov.

Podľa predkladateľa nedochádza k zníženiu objemu finančných prostriedkov rozpočtovaných na aktívnu politiku zamestnanosti oproti roku 2012, ale len k jeho inému prerozdeleniu.

Diskutovalo sa o evidovaných nezamestnaných, pracujúcich na dohodu (cca 70 tis.). Súčasný stav nenúti zamestnávateľov, aby prijímali ľudí do pracovného pomeru, ak pre nich pracujú na dohodu. Predkladateľ prisľúbil hľadať kompromisné riešenie pre „nezamestnaných pracujúcich“. Podľa vyjadrenia ministra práce, sociálnych vecí a rodiny SR služby zamestnanosti a aktívna politika trhu práce nie sú nemenné a rezort práce je pripravený operatívne meniť podmienky na základe skúseností z praxe.

KOZ SR požiadala o preverenie súladu predloženého návrhu so smernicou agentúrneho zamestnávania. Odborníci MPSVR SR vysvetlili pripomienky sociálnych partnerov a po dlhšej diskusii prijali nasledovné závery:

**Rada**

1. **nedospela k dohode z dôvodu nesúhlasu RÚZ,**
2. **s  návrhom zákona súhlasia s pripomienkami KOZ SR a AZZZ SR,**

**C. ZMOS súhlasí s materiálom bez pripomienok.**

**K bodu 3**

Návrh zákona, ktorým sa mení a dopĺňa zákon č. 2/1991 Zb. o kolektívnom vyjednávaní v znení neskorších predpisov

Materiál bol stiahnutý z rokovania s tým, že bude prerokovaný dňa 11.02.2013 na riadnej HSR SR, časový priestor bude využitý na diskusiu a zblíženie stanovísk sociálnych partnerov.

Diskusia by sa mala uskutočniť na najvyššej úrovni.

**K bodu 4**

Návrh na zriadenie hlavného kontaktného miesta pre problematiku vykonávania Dohovoru OSN o právach osôb so zdravotným postihnutím

Predmetný materiál uviedol minister práce, sociálnych vecí a rodiny SR pán Richter.

Stanovisko za AZZZ SR predniesol pán Karlubík, ktorý odporučil postúpiť materiál na ďalšie konanie.

Stanovisko za KOZ SR predniesol pán Manga, ktorý nemal k predmetnému materiálu žiadne pripomienky a odporučil aby kontaktným miestom bolo MPSVR SR.

Stanovisko za RÚZ predniesol pán Jusko, ktorý uviedol, že RÚZ berie uvedený materiál na vedomie bez pripomienok, s dodatkom, že materiál predstavuje síce malý, ale merateľný dopad na verejné financie. Okrem iného aj kumuláciou drobných výdavkov uvedeného typu, vznikajú rozpočtové deficity.

Stanovisko za ZMOS predniesol pán Dvonč, ktorý neuplatnil k materiálu zásadné pripomienky a odporučil ho na ďalšie konanie.

**Záver**

**Rada**

**A. súhlasí s predloženým materiálom bez pripomienok,**

**B. odporúča materiál na ďalšie legislatívne konanie.**

**K bodu 10**

Návrh zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov

Materiál bol stiahnutý z rokovania s tým, že bude prerokovaný dňa 7.1.2013 na mimoriadnej HSR SR.

**K bodu 6**

Návrh zákona o Štátnom fonde rozvoja bývania

Predmetný návrh zákona uviedol štátny tajomník ministerstva dopravy, výstavby a regionálneho rozvoja SR pán Palko.

Stanovisko za AZZZ SR predniesol pán Karlubík, ktorý odporučil postúpiť návrh zákona na ďalšie legislatívne konanie.

Stanovisko za KOZ SR predniesol pán Barčík, ktorý odporučil postúpiť návrh zákona na ďalšie legislatívne konanie.

Stanovisko za RÚZ predniesol pán Lukáč, ktorý uviedol, že RÚZ predložený návrh zákona berie na vedomie bez pripomienok a odporučil ho na ďalšie legislatívne konanie.

Stanovisko za ZMOS predniesol pán Dvonč, ktorý neuplatnil k návrhu zákona zásadné pripomienky a odporučil ho na ďalšie legislatívne konanie.

**Záver**

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 7**

Návrh zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní

Predmetný návrh zákona uviedol štátny tajomník ministerstva dopravy, výstavby a regionálneho rozvoja SR pán Palko.

Stanovisko za AZZZ SR predniesol pán Karlubík, ktorý odporučil postúpiť návrh zákona na ďalšie legislatívne konanie.

Stanovisko za KOZ SR predniesol pán Petroci, ktorý odporučil postúpiť návrh zákona na ďalšie legislatívne konanie.

Stanovisko za RÚZ predniesol pán Lukáč, ktorý uviedol, že RÚZ predložený návrh zákona berie na vedomie bez pripomienok a odporučil ho na ďalšie legislatívne konanie s tým, že treba starostlivo zvážiť dopady na verejné financie.

Stanovisko za ZMOS predniesol pán Dvonč, ktorý neuplatnil k návrhu zákona zásadné pripomienky a odporučil ho na ďalšie legislatívne konanie.

**Záver**

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 8**

Návrh zákona, ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z.

Predmetný návrh zákona uviedol štátny tajomník Ministerstva školstva, vedy, výskumu a športu SR pán Chudoba.

Stanovisko za AZZZ SR predniesol pán Karlubík, ktorý odporučil postúpiť návrh zákona na ďalšie legislatívne konanie.

Stanovisko za KOZ SR predniesol pán Lacko , ktorý odporučil postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ predložený návrh zákona berie na vedomie bez pripomienok a odporučil ho na ďalšie legislatívne konanie.

Stanovisko za ZMOS predniesol pán Muška, ktorý neuplatnil k návrhu zákona zásadné pripomienky a odporučil ho na ďalšie legislatívne konanie.

**Záver**

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 9**

Návrh zákona, ktorým sa mení a dopĺňa zákon č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov

Predmetný návrh zákona uviedol minister hospodárstva SR pán Malatinský.

Stanovisko za AZZZ SR predniesol pán Karlubík, ktorý odporučil postúpiť návrh zákona na ďalšie legislatívne konanie bez pripomienok.

Stanovisko za KOZ SR predniesol pán Machyna, ktorý odporučil postúpiť návrh zákona na ďalšie legislatívne konanie bez pripomienok.

Stanovisko za RÚZ predniesol pán Jusko, ktorý uviedol, že RÚZ predložený návrh zákona berie na vedomie bez pripomienok a odporučil ho na ďalšie legislatívne konanie.

Stanovisko za ZMOS predniesol pán Dvonč, ktorý neuplatnil k návrhu zákona zásadné pripomienky a odporučil ho na ďalšie legislatívne konanie.

**Záver**

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 11**

Rôzne

* Predseda rady informoval sociálnych partnerov, že sa stretneme na mimoriadnom rokovaní dňa 07.01.2013 s jedným bodom rokovania (MV- Verejné obstarávanie). Rokovanie predsedníctva bude 01.02.2013 a plenárne zasadnutie sa uskutoční dňa 11.02.2013, kedy bude schválený Plán práce HSR SR na rok 2013.
* Predseda rady požiadal sociálnych partnerov o vyjadrenie, či sú ochotní s vládou podpísať Memorandum resp. Generálnu dohodu. Všetci sociálni partneri sú pripravení rokovať na túto tému. Predseda rady bude o tomto súhlase informovať vládu SR a o ďalšom postupe bude informovať Radu 07.01.2013.

Predseda rady pán Richter poďakoval prítomným za účasť na rokovaní, zaželal príjemné vianočné sviatky a rokovanie ukončil.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady